LV Eiropas Savienības Oficiālais Vēstnesis C 276/14

Saskaņā ar Komisijas Regulas (EK) Nr. 1898/2006 18. panta 2. punktu publicēts vienots dokuments par cilmes vietas nosaukumu vai ģeogrāfiskās izcelsmes norādi, kas reģistrēta saskaņā ar Komisijas Regulu (EK) Nr. 1107/96, ievērojot Padomes Regulas (EEK) Nr. 2081/92 17. pantā paredzēto procedūru

2013/C 276/07

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1)

“MEL DO ALENTEJO”

EK Nr.: PT-PDO-0117-0252-20.01.2011

AĢIN ( ) ACVN ( X )

1. Nosaukums

“Mel do Alentejo”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.4. grupa. Citi dzīvnieku izcelsmes produkti (medus)

3.2. Produkta apraksts, uz kuru attiecas nosaukums (1)

Medusbišu Apis mellifera (ssp. iberica) medus no reģionam tipisku nektāraugu ziediem. Medus “Mel do Alentejo DOP” tiek klasificēts kā:

šādu augu monoflors medus: — Stehādes lavanda (Lavandula stoechas L.), — eikalipti (Eucalyptus spp.), — apelsīnkoki (Citrus spp.), — daglīši (Echium spp.);

poliflors medus.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

Nav atļauta medu “Mel do Alentejo DOP” ražojošo bišu saimju sistemātiska vai apjomīga piebarošana ar mākslīgu barību.

Tikai izņēmuma gadījumos, kad bitēm trūkst barības vai kad jāstimulē saimes pieaugums, biškopji drīkst bites piebarot ar šādiem nosacījumiem:

— ar sīrupu, kas pagatavots no divām daļām medus vai baltā cukura un vienas daļas ūdens;

Piebarošana ar mākslīgo barību notiek tikai tad, kad stropā nav kāru, un to pārtrauc pirms kāru ievietošanas.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Biškopības saimniecības, kur ražo medu “Mel do Alentejo DOP”, atrodas noteiktajā ģeogrāfiskajā apgabalā. Ražotāji rakstiski apņemas ar šādu nosaukumu apzīmēt tikai medu, kas nācis no noteiktajā ģeogrāfiskajā apgabalā reģistrētām un esošām dravām.

3.6. Īpaši noteikumi griešanai, rīvēšanai, iepakošanai u. c.

Medu “Mel do Alentejo” iepilda caurspīdīga un bezkrāsaina stikla traukos ar ietilpību līdz 1 000 g. Medu, kas paredzēts tiešajam patēriņam viesnīcās, restorānos un ēdināšanas uzņēmumos, var iepildīt porciju iepakojumos, kuri izgatavoti no pārtikai piemērotiem materiāliem un ir hermētiski noslēgti.

3.7. Īpaši noteikumi marķēšanai

Tiek izmantots logotips “Mel do Alentejo DOP” un kontroles un sertifikācijas iestādes sertifikācijas zīme.

4. Precīza ģeogrāfiskā apgabala definīcija

Medus “Mel do Alentejo DOP” ražošanas apgabala robežas ir arī šādu koncelu administratīvās robežas: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Saikne ar ģeogrāfisko apgabalu

5.1. Ģeogrāfiskā apgabala specifika

Šajā ģeogrāfiskajā apgabalā, kur ir izteikts Vidusjūras klimats, augsne un veģetācija, dominē ļoti tipiskas augu sugas, kas lielā mērā nosaka bišu produktu kvalitāti un kvantitāti.

Noteiktā ģeogrāfiskā apgabala tipiskā flora ir daudzveidīga: te var minēt Stehādes lavandu, klinšrozi, salvijlapu klinšrozi, zemeņkoku, smaržīgo sausserdi, sudrabdadzīti, lipīgo staģi, Jēkaba krustaini, mūru daglīti, kā arī visu tipisko Vidusjūras reģiona floru, kas raksturīga korķa ozolu un akmens ozolu audzēm.

Jāuzsver, ka nektāra iegūšanā liela nozīme ir arī tādām monokultūrām kā saulespuķes, eikalipti un apelsīnkoki.

Ģeogrāfiskais apgabals ir teju neskarts un bagāts ar nektāraugiem, tāpēc tajā iegūst ziedu medu ar izcilu aromātu un patīkamu garšu; medus ir klusinātos toņos no caurspīdīgi dzeltena līdz dzintarainam.

Krāsa ir tipiska Alentežu novada medus pazīme, kas to padara sevišķi populāru patērētāju vidū, jo gan valsts, gan starptautiskā mērogā gaišs medus ir visiecienītākais.

Nelielas biškopības saimniecības Alentežu novadā atradušās jau gadsimtiem ilgi, tā ir tradīcija, kas dziļi iesakņojusies novada ļaužu tikumos un ieražās.

5.2. Produkta specifika

Medum “Mel do Alentejo DOP” ir šādas fizikāli ķīmiskās, melisopalinoloģiskās un organoleptiskās īpašības un putekšņu sastāvs:

a) fizikāli ķīmiskās īpašības: brīvā skābe: ne vairāk kā 35 miliekvivalenti skābes 1 kg medus; īpatnējā elektrovadītspēja: ne vairāk par 6,0 × 10–4 S/cm; krāsas: visi toņi no gaiši dzeltena līdz dzintara krāsai; hidroksimetilfurfurola (HMF) saturs: ne augstāks par 10 mg/kg; mitruma saturs: zemāks par 18,5 %; pelnu saturs: zemāks par 0,6 %;

b) putekšņu sastāvs: monoflorais medus: minimālais putekšņu saturs: Stehādes lavanda 13 %, apelsīnkoks 15 %, eikalipts un daglītis 40 %; poliflorais medus: vismaz 5 % putekšņu no vismaz viena no šādiem augiem: Stehādes lavanda, daglītis, eikalipts, timiāns, rozmarīns, apelsīnkoks un dadzis.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ģeogrāfiskā apgabala augsne, klimatiskie apstākļi un veģetācija, jo īpaši augi, kas pastāv līdzās korķa ozolu un akmens ozolu audzēs sastopamajai florai un saulespuķu, eikalipta un apelsīnkoku plantācijām, nosaka apgabalā ievāktā ziedu medus “Mel do Alentejo” raksturīgās īpašības, kā izklāstīts 5.2. punktā.

Atsauce uz specifikācijas publikāciju

http://www.gpp.pt/Valor/DOP_IGP_ETG.html

(1) OV L 93, 31.3.2006., 12. lpp. Aizstāta ar Regulu (ES) Nr. 1151/2012.